इन घटनाओं ने सरकार के पसीने छुड़ा दिये। दोनों स्थानों पर ज्यादा नुकसान अल्पसंख्यक समुदाय के लोगों का हुआ था। इसी समुदाय के एक जुट होकर वोट करने के कारण समाजवादी पार्टी अपने शीर्ष तक पहुंची है। इसके अलावा 2014 के लोक सभा चुनाव में सपा के सारे सपने इसी वोट बैंक पर टिके हैं। मगर इन दोनों घटनाओं ने अल्पसंख्यक समुदाय को बहुत नाराज कर दिया। कोसी में फलों का ठेला लगा रहे राशिद का कहना था कि हम सबको लग रहा था कि हमारी ही सरकार बन गयी है। यहां तो उल्टा ही हो गया। सपा के लिए खतरनाक बात यह भी है कि अल्पसंख्यक समुदाय अब इन मामलों की तुलना पिछली सरकार से करने लगा है। इन घटनाओं के बाद प्रदेश में कई स्थानों पर ऐसी मामूली घटनायें घटी जिसके बाद दोनों समुदायों के लोग आमने सामने आ गए। खुफिया तंत्र ने आगाह किया है कि प्रदेश के कई स्थानों पर साम्‍प्रदायिक उन्माद भड़काने की तैयारी है। स्थानीय निकाय चुनावों में जीत के बाद भाजपा को भी धार्मिक आधार पर खेल करने का इससे बढिय़ा मौका कुछ और नहीं मिल सकता इससे निपटने की जगह प्रदेश के काबिल अफसर किसी और मुद्दे पर ही उलझ रहे हैं।